158 साल पुराने कानून को रद्द करते हुए न्यायमूर्ति आर.एफ. नरीमन ने ऑस्कर वाइल्ड के प्रेमी लॉर्ड अल्फ्रेड "बोसी'' डगलस की कविता का हवाला दिया. उन्होंने उनकी टू लव्ज कविता की आखिरी पंक्ति चुनीः "आइ एम द लव दैट डेयर नॉट स्पीक इट्स नेम (मैं वह प्यार हूं जो अपना नाम पुकारने की जुर्रत नहीं करता).'' चाय के अनगित दौर और देश भर से फोन कॉल्स पर समलैंगिकों ने अपनी वर्जित मुहब्बत, अकेलेपन, मनमुटाव तथा संस्कृति और आसपास की दुनिया में अपनी गुमनामी की कहानियां हमें सुनाईं. उन्होंने सदमे, डर और सताए जाने के बारे में बात की.